b'\n_START_ARTICLE_\nHertugd\xc3\xb8mmet Lancaster\n_START_PARAGRAPH_\nHertugd\xc3\xb8mmet Lancaster er en kongelig besiddelse i England, mens Englands andet nuv\xc3\xa6rende hertugd\xc3\xb8mme (Hertugd\xc3\xb8mmet Cornwall) tilh\xc3\xb8rer den britiske tronf\xc3\xb8lger._NEWLINE_Lancashires traditionelle hovedby er Lancaster, mens Preston er nutidens hovedby.\n_START_SECTION_\nGr\xc3\xa6nseomr\xc3\xa5de mod Wales og Skotland\n_START_PARAGRAPH_\nGrevskabet Lancashire, der blev oprettet i 1182, blev et jarld\xc3\xb8mme i 1267. Jarld\xc3\xb8mmet fungerede som et markgrevskab i det engelske forsvar mod Wales og Skotland.\n_START_SECTION_\nDelvist selvstyre\n_START_PARAGRAPH_\nI 1351 fik omr\xc3\xa5det status som hertugd\xc3\xb8mme og palatinatsgrevskab (County Palatine of Lancashire). Ved denne lejlighed fik Lancashire et omfattende selvstyre. Selvstyret er blevet reduceret flere gange \xe2\x80\x93 mest omfattende i 1873.\n_START_SECTION_\nUnion med England\n_START_PARAGRAPH_\nI 1399 blev Harry of Monmouth hertug af Lancaster. I 1413 blev han ogs\xc3\xa5 konge under navet Henrik 5. af England._NEWLINE_Siden 1413 har England og Lancaster (teoretisk) set v\xc3\xa6ret i personalunion. Dette betyder, at monarken ud\xc3\xb8ver sine rettigheder i England som konge (eller regerende dronning), mens monarken ud\xc3\xb8ver sine rettigheder i Lancashire som hertug (eller hertuginde).\n_START_SECTION_\nHuset Lancaster\n_START_PARAGRAPH_\nKongehuset Lancaster (den r\xc3\xb8de rose) regerede England fra 1399 til 1471. Kongerne Henrik 4., Henrik 5. og Henrik 6. tilh\xc3\xb8rte huset.\n_START_SECTION_\nEjendomsselskab\n_START_PARAGRAPH_\nLancashire er et fors\xc3\xb8rgelseslen (fadeburslen). Indt\xc3\xa6gterne fra lenet betragtes som monarkens private indt\xc3\xa6gter._NEWLINE_I nutiden fungerer hertugd\xc3\xb8mmet som et ejendomsselskab, der har omfattende besiddelser af jord og anden fast ejendom. Overskuddet fra driften tilfalder monarken.'